钦定古今图书集成/理学汇编/学行典/第072卷 > 来知德省心录 > 《静斋箴》王瓒
## 钦定古今图书集成/理学汇编/学行典/第072卷 > 来知德省心录 > 《静斋箴》王瓒

心之虚明，惟静则存，以正主宰，以养本原。肃然收敛，
湛然专一，不汨于事，不逐于物。汨则纷扰，逐则昏蒙。
邪思杂念，展转交攻。爰戒爰斋，静以立体，如鉴之空，
如水之止。故“艮其背不获其身，虽行其庭，不见其人。”
先儒教人，恒以静坐，静非兹画，亦为之所。求我放心，
凝我精神，斯学之要，斯动之根。

《唐书张行成传》：“‘行成字德立，高宗即位，封平北县公，
监修国史。时晋州地震不息，帝问之，对曰：天，阳也，君
象；地，阴也，臣象。君宜动，臣宜静。今静者顾动，恐女谒
用事，大臣阴谋。又诸王公主参承起居，或伺闲隙，宜
明设防闲。且晋，陛下本封，应不虚发，伏愿深思，以杜
未萌’。帝然之。”

《闻见杂录》：李文靖端默寡言，堂下花槛倾圮，经岁不
问。家人一日语之，文靖不答，累以为言，文靖曰：“岂以
此故动吾一念哉？”亦不之问。

《名臣言行录》：“尹焞尝请益于伊川曰：‘某谓动静一理’。
伊川曰：‘试喻之。适闻钟声，某曰：‘譬如钟未撞时，声固
在也’。伊川喜曰：‘且更涵养’’。”

吕希哲晚年习静，虽惊恐颠沛，未尝少动。自历阳赴
单守，过山阳渡桥，桥坏，轿人俱坠浮于水，而公安坐
轿上，神色不变，从者有溺死者。徐仲车先生时年几
七十矣，作《我敬》诗赠公曰：“我敬吕公，以其德齿。敬之
爱之，何时已已。美哉吕公！文在其中。见乎外者，古人
之风。惟贤有德，神相其祉。何以祝公，勿药有喜。”
《宋史李侗传》：侗从罗从彦累年，从彦好静坐，侗退入
室中亦静坐。从彦令静中看喜怒哀乐未发前气象，
而求所谓中者。久之，而于天下之理该摄洞贯，以次
融释，各有条序，从彦亟称许焉。

《养痾漫笔》：孝宗幸天竺及灵隐，有辉僧相随，见飞来
峰，问辉曰：“既飞来，如何不飞去？”对曰：“一动不如一静。”
《明外史罗洪先传》：洪先虽宗良知学，然未尝及守仁
门，恒举《易大传》“寂然不动”，周子“无欲故静”之旨，以告
学人。山中有石洞，旧为虎穴，葺茅居之，命曰“石莲。”谢
客默坐一榻，三年不出户

《淮南子原道训》：“得道者志弱而事强，心虚而应当。所
谓志弱者，柔毳安静，藏于不敢，行于不能，恬然无虑，
动不失时，与万物回周旋转，不为先唱，感而应之。”
《精神训》：“天静以清，地定以宁，万物失之者死，法之者
生。夫静漠者，神明之宅也。”

《氾论训》“圣人识动静之变，动静得则患勿遇也。”
《兵略训》：“古得道者静而法天地，动而顺日月。”

《申鉴时事》篇：“动则考行，静则考守。”

《中说天地》篇：“圆者动，方者静，其见天地之心乎？”
《关朗》篇：“动失之繁，静失之寡。”

《渔樵对问》：“欲知仲尼之所以为仲尼，则舍天地将奚
之焉？人皆知天地之为天地，不知天地之所以为天
地，不欲知天地之所以为天地则已，如其必欲知天
地之所以为天地，则舍动静将奚之焉？夫一动一静
者，天地至妙者欤？夫一动一静之闲者，天地人至妙
至妙者欤？是知仲尼之所以能尽三才之道者，谓其”
行无辙迹也。

西畴常言：“敝政有当革者，必审稽原委，如其更也，于
公私兼利，夫复何疑？若动而利少害多，不若用静吉
也。”

《试笔》：“藏精于晦则明，养神以静则安。晦所以畜用，静
所以应动。善畜者不竭，善应者无穷。”此君子修身治
人之术。然性近者得之易也。

《昭德新编》“水静极则形象明，心静极则智慧生。”
《读书录》：“动静两端，虽相因无穷，窃谓动意常多泛观
万物，若草木山石之类，皆静植不动，而生意常流行
其闲，虽秋冬翕寂闭藏之馀，而生意未尝毫发闲断，
故窃谓动多于静也。”

《续读书录》：“造化人事，皆以静为主。造化非专一翕聚
则不能直遂发散，人心非寂然不动，则何以酬酢天
下万事哉？”

观微子不入罗浮高深，焉得《春秋》微妙？罗豫章得静
字力最多，所以动辄教学者静坐，然其诀亦自杨龟
山传来。

《清暑笔谈》：遗喧入静者，以瓢因风动，弃瓢以绝听，不
知耳尘虽净，心尘未尽，盖六用为尘，若从耳根返源，
则何所往而非静？故曰：“风幡非动，由心动故。”

气之成形则曰“流峙”；形区性别则曰“动静。”水阴也，融
而流动者，其阳乎？山阳也，凝结而静峙，其阴乎？故知
阴阳互为体用。

《汲古丛语》：“动静者，相待而有者也。一动一静之闲，机
相乘者也。故举步者，举左则止右，举右则止左，动根
于所止也。观此可以知动静之不相离矣。”

《弇州稿》：“北极，天之枢乎？动处至神而听于静，静处至
微而能制动，亦渊矣。夫人日胶胶乎，扰扰乎，反而求
之，而极安在哉？”

“寂然不动，感而遂通”，静亦静，动亦静也。

《笔畴》：庄子曰：“尸居而龙见，渊默而雷声，神动而天随。”
此言深有理。盖尸居而龙见，渊默而雷声者，静中动
也；神动而天随者，动中静也。一动一静，互为其根，而
太极乘乎其中，天理之妙，何所而不寓哉！

人身一天地也，人身之动静，天地之动静也。分而言
之，动自动也，静自静也。合而言之，动根于静，静由乎
动也。